Maimua ag khur nʉʉ awia Jerusalén phobor ee deeum phiesta wau naajim,
Aai i jeeujem di eu aaipawia di theerthʉgtarr phiesta.
Magtarrta ewag pawiajã ich ag edau paawai ich mag phiesta waaujeejim.
Mag phiesta noseg jaar ajim.
Maigta Jesús phʉʉrdʉ nʉrrajim daaugajãr Aai i jeeujem di bigaau,
“Pórtico de Salomón” a thʉ̃r sim ee,
dijãjo nem pom weu wejom ee.
I mag nʉrrʉmta judionaan khapan i aig pos aichewia irig,
—¿Jãagwaita pua marag meerba pʉch jaaujuuta jãg sĩma?
Pʉʉta chadcha warrgarwe ich Ẽwandamaucha pʉiju aajerr khai,
warre marag jaaubá ajierram,
marau khap aag.
Magbaawai ich Jesuu amag,
—Mua khabá ya pãrag jaaubarm,
pari pãrau ʉkhamapha nʉmgui ajim.
Mʉ Ayau mʉchig waupitarrjo wau chitʉm oo nʉm gaaimua pãrau khaphʉ aju aai nʉm,
mʉ chadcha ichdeu pʉitarr.
Pari chaig mʉchdeu jaau chirarrjo,
pãar mʉ igar khaba naawai,
mua mag mʉ Ayau mʉ pʉijim a jaau chirʉmjã pãrau ʉkhaba nʉmgui ajim.
Chadcha mʉ denkha nʉm khʉʉnaun,
jãg ovejanaanau iek gaaipai amach pastor khaug aaujemjo,
mʉjã khaphʉ nʉm,
mʉ khai agá;
maagwai mʉchdeujã mua am khaphʉ chitʉmgui ajim.
Mag mʉ khaphʉ naawai mʉʉta am na dʉnʉisimʉn,
amachdeujã mʉ ẽudee weetjemgui ajim.
Magbaawai mʉchdeuta mʉch Aai aar am oberju aai apiejem,
tag okhooba sĩi i chaainkha ich mag wenʉrramkhĩir.
Ya magbarm chan ni ãbmuajã mʉ jua eem khechthʉg aubamgui ajim.
Mʉ Aai ichta thumaam khʉʉn khãaijã ʉ̃rpai sĩerrʉmuata mʉrʉg makhʉʉn deejimgui ajim.
Mag ichta ʉ̃rpai sĩerrʉmua deetarr aawai ãbmuajã i jua eemjã pod khecheubamgui ajim.
Magnaa,
Mʉ mʉch Aai dʉin maran ich ãbampaiugui ajim.
Amachig magbaawai chará chi judionaan ũwaai sereu phobaadewi deeu i mokou barm ig naajim.
Pari mag nʉm ee Jesuu amag magjim:
—Mʉ Ayau ich jua theeg mʉrʉg deetarrau mua chadcha pãar dakhĩir nem wajapham pom khĩir pogkhe wauwia chirʉm.
Pari mag nem khĩir pogkhe wautarr ee,
¿chijãg gaaimuata pãrau mʉ mokou barm ig nʉ?
ajim.
Magbaawai chi judionaan chi pornaanau,
—Marau chan mag pua nem wajapha waaujem gaaimuata pʉ mokou baraagpam aba nʉm.
Marau chadcha pʉ mokou barm ig nʉmʉn,
pʉch iek gaaimuapaita pʉ barm ig nʉmgui ajierram irig,
mʉg maach ãba thum agdaujopai thʉnʉmta pʉ iek mag pʉʉn Ẽwandamau anaawai.
Magbaawai ich Jesuu amag,
—¿Pãrau oowai mua magju khaba chirʉ́?
ajim.
¿Pãrau khĩir eyaa khaba nʉ,
ar Ẽwandamau pãar jooinag ich iek phãpitarr gaai,
“Pãran ẽwandamnaanau” a phã sim?
Irua magtarran ich i jaaumkhĩir jʉr autarr khʉʉn igwiata mag sĩejimgui ajim.
¿Pari makhʉʉnjã agjo mʉig eegarm khʉʉn khabajĩ?
Magua maadeu khaphʉ nʉmgui ajim,
ich Ẽwandamauta mag phãpitarr aawai mua mag mʉʉn Ẽwandam Iewaau a chirʉm aig pãrau mua khaigba iekha chirʉm aju khaba nʉmgui ajim.
Ich Ẽwandamauta ich aarmua mʉ jʉr auwia mʉg jẽb gaai pʉitarrta,
¿jãga pãrau mʉrʉg mag mua khaigba iekha chirʉm abarju,
mua Ẽwandamag Aai icheewai?
Pãachdeu oowai mua mʉch Ayau nem waaujem khĩir waubata chirʉm khai,
magan oob mʉ iek ʉkhamiet ajim.
Pari pãachdeu oowai muajã irua nem waaujemta wau chirʉm khai,
mʉ iek ʉkhaba awiajã khaphʉ abat ajim:
ich Ẽwandam chi Aaijã mʉ dʉi sim,
maagwai mʉchjã mʉch Aai dʉi chirʉm.
Pari ich Jesuu magbaawai ũwaai i pʉr auju ẽkhajierram.
Pari ich pʉr aupiba,
ʉu peerdʉ kheerbaadejim.
Maimua mawia ag na Juan chi õor por choomieu Jordán ee õor por choo sĩerr gar dʉrbawia maig sĩsijim,
edau obeerjem gar.
Mag i maig sĩeimaawai õor pom i aar wetwia amach eepai,
—Keena,
chadcha Juanau chan mʉg Jesús denjo ag na õrau nem ooba aajemjã wauba khitajim.
Mamʉ irua ich mʉg woun igwia nem jaaujerran,
chadcha thumaa ich ag eeta jaaumajimgui ajierram.
Maig irua Ẽwandam iek jaau sim ũrwia õor khapankham khʉʉnau i iek ʉkhajierram.